
Решение №278/09.10.2014 по нак. д. №807/2014 на ВКС, НК, II н.о.
 


 	
	В И М Е Т О Н А Н А Р О Д А	
	 	
	Върховен касационен съд на Република България, Второ наказателно отделение,	
	 	
	в публично заседание на шестнадесети юни две хиляди и единадесета година	
	 	
	в състав:	
	 	
	 ПРЕДСЕДАТЕЛ: ЮРИЙ КРЪСТЕВ	
	 	
	 ЧЛЕНОВЕ: БИЛЯНА ЧОЧЕВА	
	 	
	 ТЕОДОРА СТАМБОЛОВА	
	 	
	при секретаря Кр. Павлова в присъствието на	
	 	
	прокурора М. Михайлова изслуша докладваното от	
	 	
	съдия ЧОЧЕВА наказателно дело № 807 по описа за 2014 г.	
	 	
	и за да се произнесе взе пред вид следното:	
	 	
	 Производство е по реда на чл. 420 ал. 1, вр. чл. 422 ал. 1, т. 5, вр. чл. 348 ал. 1, т. 1 от НПК и е образувано по искане на Главния прокурор на Р България за възобновяване на НОХД № 771/2013 г. на районен съд – Асеновград и отмяна на постановеното по него определение от 12.02.2014 г., с което е било одобрено споразумение за прекратяване на съдебното производство, водено срещу подсъдимия С. А. Я. по обвинение за престъпление по чл. 216, ал. 1, вр. чл. 26 ал. 1 от НК, извършено на 29.08.2013 г. С него подсъдимият се е признал за виновен в извършването на това престъпление, като при условията на чл. 54 от НК му е било определено наказание 5 месеца лишаване от свобода, чието изтърпяване е било отложено на основание чл. 66 ал. 1 от НК за срок от 3 години.	
	 	
	 В искането, поддържано и в съдебно заседание пред ВКС, като основание за отмяна се изтъква нарушение на материалния закон, изразило се в неправилно прилагане на чл. 66 ал. 1 от НК. Твърди се, че към момента на извършване на деянието по НОХД № 771/13 г. (29.08.2013 г.) подсъдимият не е бил реабилитиран за осъждането му по НОХД № 602/2005 г., като срокът по чл. 88, ал. 3, вр. ал. 1, вр. чл. 82, ал. 1, т. 4 от НК е изтекъл едва на 16.12.2013 г. Затова се претендира отмяна на съдебния акт и връщане на делото за ново разглеждане на районния съд.	
	 	
	 Осъденият, редовно призован, не се явява в с. з. пред ВКС.	
	 	
	 Върховният касационен съд, след като обсъди искането и доводите на страните намери следното:	
	 	
	Искането за възобновяване е допустимо и разгледано по същество е ОСНОВАТЕЛНО.	
	 	
	 От приложеното по делото свидетелство за съдимост е видно, че преди престъплението, предмет на НОХД № 771/2013 г., извършено на 29.08.2013 г., С. Я. е бил осъждан два пъти. Със споразумение по НОХД № 37/2004 г. (в сила от 30.01.2004 г.) той е бил осъден за престъпление по чл. 129 от НК, извършено на 13.08.2000 г., за което му е била наложена глоба в размер на 500 лв. Последващото му осъждане е със споразумение по НОХД № 602/2005 г. (в сила от 16.12.2005 г.) за престъпление по чл. 343б, ал. 1 от НК, извършено на 26.11.2005 г., за което му било наложено наказание 3 месеца лишаване от свобода с прилагане на чл. 66 ал. 1 от НК за срок от 3 години и кумулативно наказание 6 месеца лишаване от правоуправление. По това осъждане същият не може да се счита за реабилитиран. Съгласно чл. 88а, ал. 3, вр. ал. 1, вр. чл. 82, ал. 1, т. 4 от НК е необходимо да е изтекъл 5 годишен срок, считано от изтичане на изпитателния срок. Споразумението по НОХД № 602/2005 г. е влязло в сила на 16.12.2005 г., като изпитателния срок е изтекъл на 16.12.2008 г. Деянието по НОХД № 771/2013 г. е било извършено на 29.08.2013 г., респ. преди изтичане на посочения по-горе 5 годишен срок, изтекъл на 16.12.2013 г. Съответно, правното му положение на осъждан е препятствало възможността за прилагане на чл. 66 ал. 1 от НК, което съдът не е констатирал при одобряване на споразумението съобразно задълженията си по чл. 384, вр. чл. 282 ал. 7 от НПК.	
	 	
	Тъй като съдебният акт не е бил проверяван по касационен ред, констатираното нарушение на материалния закон може да бъде поправено по реда на възобновяването, основанието за което се съдържа в чл. 422 ал. 1, т. 5 от НПК. След връщане на делото на районен съд –Асеновград новото му разглеждане следва да започне от стадия на съдебното заседание.	
	 	
	 Предвид гореизложеното Върховният касационен съд, второ наказателно отделение намира, че са налице условията по чл. 422 ал. 1, т. 5, вр. чл. 348 ал. 1, т. 1 от НПК, поради което и на основание чл. 425 ал. 1, т. 1 от НПК	
	 	
	РЕШИ:	
	 	
	ВЪЗОБНОВЯВА 	
	 	
	НОХД № 771/2013 г. на Асеновградския районен съд, КАТО ОТМЕНЯВА постановеното по него определение от 12.02.2014 г., с което е било одобрено споразумение за прекратяване на съдебното производство, водено срещу подсъдимия С. А. Я. за престъпление по чл. 216 ал. 1, вр. чл. 26 ал. 1 от НК и	
	 	
	 ВРЪЩА 	
	 	
	делото на същия съд за ново разглеждане от друг състав от стадия на съдебното заседание. 	
	 	
	Решението не подлежи на обжалване.	
	 	
	 ПРЕДСЕДАТЕЛ: 	
	 	
	 ЧЛЕНОВЕ: 1.	
	 	
	 2.	
	 	
		
	

[image: ] Ex-Lege.Info	



Ex-Lege.Info 		стр. 2 от 2
image1.png




